བཙིར་ཏེ་བཏོན་ནས། ཁྱེད་རང་རྣམས་འོད་དཔག་མེད་གསལ་བའི་ལྕེ་ཐོག་ཏུ་བཞག་པའི་མོས་པ་མཛོད། འདས་པའི་རྡོ་རྗེ་འཆང་སོགས་ཀྱིས། །ཇི་ལྟར་སངས་རྒྱས་སྲས་དབང་བསྐུར། །དེ་བཞིན་དུ་ནི་བྱང་ཆུབ་སེམས། །མཛེས་པས་བུ་ཁྱོད་དབང་བསྐུར་རོ། །ཨོཾ་ཧྲཱིཾ་པདྨ་ཨ་ཝ་ལོ་ཀི་ཏེ་ཤྭ་རི་མ་ཧཱ་སུ་ཁ་པདྨ་ཨཱཿཧཱུྃ་ཧྲཱྃ། ཞེས་པས་སྦྱིན། ཁྱེད་རང་རྣམས་ཀྱིས་ཀྱང་དེ་བཞིན་གཤེགས་པ་ཀུན་འདུས་པའི་བློས། ཨ་ཧོ་མ་ཧཱ་སུ་ཁཾ། ཞེས་བརྗོད་ཅིང་བཏུང་བར་ཞུ། ཤེས་རབ་མས་ཀྱང་ལངས་ནས་གོས་མེད་པ་ཉིད་དུ་བྱས་ཏེ། རང་གི་ཆུ་སྐྱེས་ན་གནས་པའི་བྱང་ཆུབ་ཀྱི་སེམས་ཁྱེད་རང་རྣམས་ཀྱི་ཁར་བྱིན་པའི་མོས་པ་མཛོད། འདི་དེ་དཔའ་བོ་ལྷ་མོ་རྣམས། །དམ་ཚིག་རྨད་བྱུང་ཆེན་པོ་སྟེ། །ཁམས་ལྔ་ལྡན་པའི་རོ་རྟོགས་བྱེད། །བདེ་བ་དམ་པ་མྱང་བར་བྱ། །ཨོཾ་པཱྃ་པཱཎྜ་ར་ཝ་སི་ནི་ཧྲཱིཾ། ཞེས་བརྗོད་ཅིང་བྱིན་ལ། ཁྱེད་རང་རྣམས་ཀྱིས་ཀྱང་སྔར་བཞིན་འཐུངས་པས། མགྲིན་པར་རྩ་སྟོང་ཕྲག་བདུན་ཅུ་རྩ་གཉིས་འདུས་པའི་རྩ་འདབ་སོ་གཉིས་པོ་བྱང་ཆུབ་ཀྱི་སེམས་ཀྱིས་གང་། དེ་ནས་བརྒྱུད་ནས་མ་ལུས་ཐམས་ཅད་གང་བས། གསལ་སྟོང་བདེ་བས་བརྒྱན་པའི་ཏིང་ངེ་འཛིན་སྐྱེས་པར་མོས་ལ་ཅུང་ཟད་རེ་མཉམ་པར་འཇོག་པར་ཞུ། དེ་གསང་དབང་གི་དངོས་གཞི་ཡིན། དབང་དེ་ཐོབ་པའི་བརྡར། ཨོཾ་བཛྲ་ནཻ་ཏྲ་ཨ་པ་ཧ་ར་པ་ཏྲ་ལཾ་ཧྲཱིཿ ཞེས་གསུང་ཞིང་མིག་དར་འགྲོལ་བར་ཞུ། ཕྱག་རྒྱའི་བྷ་ག་ལ་བལྟས་པས་བྱང་ཆུབ་ཀྱི་སེམས་གཡོས་པའི་མཆོག་དགའི་བདེ་བ་སྟོང་པ་དང་གཉིས་སུ་མེད་པར་རང་རིག་པ་ནི་གསང་དབང་སྟེ། དེ་ལྟར་ན་བྷ་གའི་དཀྱིལ་འཁོར་མཐོང་། གསང་བའི་དབང་ཐོབ། ངག་གི་དྲི་མ་དག །ལམ་བདག་བྱིན་གྱིས་བརླབས་པའི་རིམ་པ་བསྒོམ་པ་ལ་དབང་། འབྲས་བུ་ལོངས་སྤྱོད་རྫོགས་སྐུ་ཐོབ་པའི་ས་བོན་བཞག །གསུང་རྡོ་རྗེ་མངོན་དུ་འགྱུར་བའི་སྐལ་བ་དང་ལྡན་པར་བྱས་སོ། །ཞེས་དག་པ་སྦྱིན་ནོ། །དེ་ནས་ཤེས་རབ་ཡེ་ཤེས་ཀྱི་དབང་ཞུ་བའི་ཡོན་དུ་མཎྜལ་ཕུལ། གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། བཅོམ་ལྡན་ཞི་བ་ཆེན་པོ་ཀྱེ། །རྡོ་རྗེ་སྦྱོར་ལས་ཡང་དག་བྱུང་། །མི་ཕྱེད་ཕྱག་རྒྱ་རབ་ཏུ་བསྒྲུབ། །རྡོ་རྗེ་རྣལ་འབྱོར་ལས་བྱུང་བ། །བདག་ཉིད་ཆེན་པོ་ཁྱོད་བཞིན་དུ། །གཙོ་བོས་བདག་ཀྱང་མཛད་དུ་གསོལ། །འཁོར་བ་འདམ་གྱི་ཚོགས་ནང་དུ། །བྱིང་བ་སྐྱབས་མེད་བདག་ལ་སྐྱོབས། །ཞེས་པས་གསོལ་བ་བཏབ་ནས། ཀུན་རྫོབ་བྱང་ཆུབ་སེམས་ཀྱི་དཀྱིལ་འཁོར་མ་མཐོང་བའི་བརྡར་སྤྱན་དར་འཆིང་བར་ཞུ། ཨོཾ་བཛྲ་ཨ་མྲྀ་ཏ་སོགས་དང་། ཨོཾ་མ་ཧཱ་ཤཱུའུ་ནྱ་ཏཱ་སོགས་ཀྱིས་སློབ་མ་བསང་སྦྱང་། སྟོང་པའི་ངང་ལས་ཁྱེད་རང་རྣམས་སྐད་ཅིག་གིས་སྤྱན་རས་གཟིགས་དབང་ཕྱུག་པདྨ་དྲྭ་བ་སྐུ་མདོག་དང་རྩ་ཞལ་དཀར་པོ་སོགས་༼༧་༦༽ནས། ལྷ་རྫས་ཀྱི་ན་བཟའི་སྟོད་གཡོགས་དང་སྨད་གཡོགས་འཕྱང་བའི་སྐུར་གྱུར། ཅེས་པའི་བར་གོང་སྒྲུབ་ཐབས་བཞིན་བརྗོད་ནས། སློབ་དཔོན་གྱི་ཐུགས་ཀ་ནས་འོད་ཟེར་འཕྲོས་པས་རང་དང་འདྲ་བའི་ཡེ་ཤེས་པ་ཨོཾ་བཛྲ་ས་མཱ་ཛཿ ཛཿཧཱུྃ་བཾ་ཧོཿ ཞེས་པས་ཁྱེད་རང་རྣམས་ལ་གཉིས་སུ་མེད་པར་ཐིམ། ཁྱེད་རང་རྣམས་ཀྱི་དཔྲལ་བར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ་རྣམས་སུ་གྱུར་པར་མོས་ནས་ཁྱེད་རང་རྣམས་ཀྱི་ལག་པར། སྔར་ཕུལ་བའི་རིག་མ་ལོ་བཅུ་གཉིས་མ་ཡན་ཆད། ཉི་ཤུ་མ་མན་ཆད། གཟུགས་དང་ལང་ཚོ་དང་ལྡན་ཅིང་རྒྱན་ཐམས་ཅད་ཀྱིས་བརྒྱན་པ། དམ་ཚིག་དང་སྡོམ་པ་ལ་གནས་པ་དེ་གཏད་པའི་མོས་པ་མཛོད། དགའ་སྟེར་གནས་སྟེར་ལྷ་མོ་ནི། །སྣ་ཚོགས་གཟུགས་ལྡན་ཡིད་འོང་མ། །ཟུང་ཞིག་ཟུང་ཞིག་སེམས་དཔའ་ཆེ། །ཁྱེར་ལ་མཆོད་པ་དག་ཏུ་གྱིས། །འདི་ནི་སངས་རྒྱས་ཐམས་ཅད་ཀྱི། །རིག་མའི་བརྟུལ་ཞུགས་བླ་ན་མེད། །བླུན་པོ་གང་གིས་འདི་སྤངས་ན། །དེ་ལ་མཆོག་གི་བདེ་བ་མེད། །ཅེས་བརྗོད་དེ་རིག་མ་གཏད་དོ། །དེ་ནས་རིག་མ་དེས་སྐྲ་བཤིག །གོས་དང་བྲལ་བར་བྱས་ཏེ། བཤང་གཅི་དག་ནི་ཟ་བ་དང་། །ཁྲག་དང་ཁུ་བ་དེ་བཞིན་ཏེ། །ཤ་ཆེན་བསྟེན་པར་བུ་སྤྲོའམ། །བུད་མེད་རྣམས་ལ་གུས་པ་དང་། །བྷ་གའི་པདྨར་འོ་བྱེད་པར། །བུ་ཁྱོད་ཇི་ལྟར་དགའ་བ་སྨྲོས། །ཞེས་དྲིས་པས། དེའི་ལན་དུ་འདིའི་རྗེས་ཟློས་མཛོད། ལྷ་མོ་ཅི་ཕྱིར་བདག་མི་སྤྲོ། །ཁུ་ཁྲག་ལ་སོགས་བཟའ་བ་དང་། །བུད་མེད་རྣམས་ལ་རྟག་གུས་དང་། །བྷ་གའི་པདྨར་འོ་བགྱིད་དོ། །ཞེས་ལན་བཏབ་པས་ལྷ་མོ་དེ་མཉེས་ཏེ། གུར་གུམ་ལ་སོགས་པས་དྲི་ཞིམ་པར་བྱས་པའི་པདྨ་རབ་ཏུ་རྒྱས་པ་ཁ་ཕྱེ་ནས་ཁྱེད་རང་རྣམས་ལ་བསྟན་ཏེ། ཨེ་མ་ང་ཡི་པདྨ་འདི། །བདེ་བ་ཀུན་དང་ཡང་དག་ལྡན། །ཅི་སྟེ་ཆོ་ག་བཞིན་བསྟེན་ན། །དེ་ཡི་མདུན་ན་ང་གནས་ཏེ། །སངས་རྒྱས་བསྙེན་པ་ལ་སོགས་པ། །བྱ་བ་ཐམས་ཅད་པདྨས་བྱེད། །བདེ་ཆེན་རྒྱལ་པོ་རང་ཉིད་ནི། །འདི་ཉིད་དུ་ནི་ཡང་དག་གནས། །བྷཉྫ་མོཀྵ་ཧོཿ དེ་ནས་ཁྱེད་རང་རྣམས་སྤྱན་རས་གཟིགས་དབང་ཕྱུག་དང་། རིག་མ་ན་བཟའ་དཀར་མོར་གསལ་བའི་ཡུམ་གྱི་མཁའ་མི་དམིགས་ཏེ་སོགས་༼༤༥་༤༽ནས། ནོར་བུར་ཕཊ་ཀྱིས་བཀག་པ། ཞེས་སོང་མ་ཐག་པ་ལྟར་བརྗོད། ཤེས་རབ་མའི་གཡོན་གྱི་ཆར་སོང་བའི་རྩའི་རྩེ་མོར་ཧྲཱིཿདམར་པོ་དང་ལྡན་པ་མཛུབ་མོ་དང་། ལྕེས་སིད་ཅེས་བྱ་བས་བསྐུལ་ནས། ཨོཾ་ཤི་ཤི་ཤི་ཧ་ཧ་ཧ་སྭཱ་ཧཱ། ཨོཾ་སརྦ་ཏ་ཐཱ་ག་ཏ་ཨ་ནུ་རཱ་ག་ཎ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་བརྗོད་ཅིང་རང་གི་སྙིང་གའི་ས་བོན་གྱིས་སྤྱན་དྲངས་པའི་དེ་བཞིན་གཤེགས་པ་གཤེགས་མ་བཀུག་སྟེ། བླ་མས་ཀྱང་དེ་བཞིན་གཤེགས་པ་དཔག་ཏུ་མེད་པ་སྤྱན་དྲངས་ཏེ་ཁྱེད་རང་རྣམས་ཀྱི་ལུས་ལ་བཅུག་པས་རོ་གཅིག་ཏུ་གྱུར་པར་མོས་ལ། སྙོམས་འཇུག་གི་སྦྱོར་བ་བྱས་པས། གཏུམ་མོའི་མེས། གཙུག་ཏོར་གྱི་ཧཾ་ཡིག་ཞུ་བའི་ཐིག་ལེ་དཔྲལ་བའི་བར་དུ་བབས་པ་དགའ་བ། མགྲིན་པར་མཆོག་དགའ། གསང་གནས་སུ་ཁྱད་དགའ། རྡོ་རྗེ་ནོར་བུའི་རྩེ་མོའི་བར་དུ་གང་ནས་ཕྱིར་མ་ཟག་པ་ཆ་བཅུ་དྲུག་པ་ལྷན་ཅིག་སྐྱེས་དགའི་བདེ་བ་ཉམས་སུ་མྱོང་བར་བྱ་ཞིང་། ནུས་པ་ཇི་ལྟ་བས་བཟུང་ལ། ཧཱུྃ་ཞེས་བརྗོད་པ་དང་། བཙན་ཐབས་ཀྱིས་གྱེན་དུ་དྲངས་པས། གསང་བར་དགའ་བ། སྙིང་གར་མཆོག་དགའ། དཔྲལ་བར་ཁྱད་དགའ། གཙུག་ཏོར་དུ་ལྷན་ཅིག་སྐྱེས་དགའ་བརྟན་པར་བསམས་ལ། ཡས་བརྟན་མས་བརྟན་གྱི་དགའ་བ་བཞི་ངོས་འཛིན་པར་ཞུ། མ་ནུས་ན་དལ་བུས་བཏང་ལ། པདྨ་ནས་ལྕེས་བླངས་ཏེ། དེ་ཁོ་ན་ཉིད་དུ་བལྟས་ལ། དམ་ཚིག་གི་བྱང་ཆུབ་ཀྱི་སེམས་སུ་བཏུང་ངོ་། །དེ་ཤེས་རབ་ཡེ་ཤེས་ཀྱི་དབང་གི་དངོས་གཞི་ཡིན། དབང་དེ་ཐོབ་པའི་བརྡར་སྔར་བཞིན་མིག་དར་དགྲོལ། དེ་ལྟར་ན་ཀུན་རྫོབ་བྱང་ཆུབ་སེམས་ཀྱི་དཀྱིལ་འཁོར་མཐོང་། ཤེས་རབ་ཡེ་ཤེས་ཀྱི་དབང་ཐོབ། ཡིད་ཀྱི་དྲི་མ་དག །ནོར་བུ་འགེངས་པའི་རིམ་པའམ། ཕོ་ཉའི་ལམ་བསྒོམ་པ་དང་། དམ་ཚིག་ཏུ་ཕྱག་རྒྱ་བསྟེན་པ་ལ་དབང་། འབྲས་བུ་ཆོས་སྐུ་ཐོབ་པའི་ས་བོན་བཞག །ཐུགས་རྡོ་རྗེ་མངོན་དུ་འགྱུར་བའི་སྐལ་བ་ཅན་དུ་བྱས་སོ། །ཞེས་དག་པ་སྦྱིན་ནོ། །དེ་ནས་དབང་བཞི་པའིའོ། །མཎྜལ་ཕུལ། བླ་མའི་ཞབས་ལ་སྤྱི་བོས་ཕྱག་བྱས་ཏེ་འདིའི་རྗེས་ཟློས་ལན་གསུམ་མཛོད། ཁྱོད་ཞབས་པདྨའི་བཀའ་དྲིན་གྱིས། །གཙོ་བོའི་དབང་བསྐུར་རྣམ་གསུམ་ཐོབ། །དེ་རིང་རིན་ཆེན་བཞི་པ་ཡང་། །བདག་ལ་བཀའ་དྲིན་རབ་ཏུ་སྩོལ། །ཅེས་གསོལ་བ་བཏབ་ལ། སྤྱན་དར་བཅིངས་སམ་མ་བཅིངས་ཀྱང་རུང་ལ། རྒྱུད་ལས། དང་པོ་ལ་ནི་བུམ་པའི་དབང་། །གཉིས་པ་ལ་ནི་གསང་བའི་དབང་། །གསུམ་པ་ཤེས་རབ་ཡེ་ཤེས་ཏེ། །བཞི་པ་དེ་ཡང་དེ་བཞིན་ནོ། །ཞེས་གསུངས་པས། དབང་གསུམ་པའི་དུས་སུ་ཉམས་སུ་མྱངས་པའི་ལྷན་ཅིག་སྐྱེས་པའི་དགའ་བའི་ཡེ་ཤེས་དེས་དཔེས་མཚོན་པའི་དོན་གྱི་ལྷན་ཅིག་སྐྱེས་པའི་དགའ་བའི་ཡེ་ཤེས་དབང་བཞི་པ་ཚིག་གི་སྒོ་ནས་ངོ་སྤྲད་པ་ནི། པདྨ་དྲྭ་བའི་རྒྱུད་ལས། གཅིག་དང་གཅིག་མིན་རྣམ་བརྟགས་པས། །ཕྱི་རོལ་དངོས་པོ་མི་འགྲུབ་སྟེ། །དེ་ཉིད་ཕྱིར་ན་དེ་གཟུང་དང་། །རྣམ་པར་ཤེས་པའང་ཡོད་མ་ཡིན། །དེས་ན་འདི་དག་རང་ཉིད་ཚུལ། །རང་ལ་རག་ལས་གདན་ལ་ཁྱབ། །ཇི་བཞིན་ཡིན་དང་ཇི་བཞིན་མིན། །འགྲོ་བ་འདི་དག་རྟོགས་པར་བྱ། །འདི་དེ་དམ་པའི་དོན་ཅན་གྱི། །བྱང་ཆུབ་སེམས་སོགས་འདི་དེ་ནི། །ཤེས་རབ་ཕ་རོལ་ཕྱིན་པའི་དངོས། །འདི་ཉིད་མཆོག་གི་སྟོང་ཉིད་ཀྱི། །ཡེ་ཤེས་དེ་ལས་དེ་བཞིན་དུ། །རྣམ་དག་གཟུགས་ཉིད་དེ་ཡི་གཟུགས། །མེད་པ་ཉིད་ཕྱིར་དེ་དབྱེར་མེད། །དགེ་བའི་སེམས་བྱུང་སེམས་རང་བཞིན། །དཀྱིལ་འཁོར་པ་ཀུན་ཤེས་པར་བྱ། །ཞེས་པས་ཕྱི་དོན་དུ་སྣང་བ་ཀུན་གཅིག་དང་དུ་མ་ལ་སོགས་པའི་རིག་པས་རྣམ་པར་བརྟགས་པས། གཟུང་བ་བདེན་པ་བ་དང་འཛིན་པ་བདེན་པ་བ་དངོས་པོར་མ་གྲུབ་པས་ན། རང་གི་བདག་ཉིད་དུ་གསལ་ཞིང་རིག་པ། བདག་གཞན་ཐམས་ཅད་ལ་ཁྱབ་པའི་བྱང་ཆུབ་ཀྱི་སེམས་མི་འགྱུར་བའི་བདེ་བ་ཆེན་པོ་ནི། དམ་པའི་དོན་ཅན་དེ་ནི་ཤེས་རབ་ཀྱི་ཕ་རོལ་ཏུ་ཕྱིན་པའི་དངོས་པོ་སྟེ། རྣམ་པའི་མཆོག་ཐམས་ཅད་དང་ལྡན་པའི་སྟོང་པ་ཉིད་དང་དབྱེར་མེད་པའི་ཟུང་འཇུག་བདེ་བ་ཆེན་པོ་ནི་དབང་བཞི་པ་སྟེ། དེ་མངོན་སུམ་དུ་བྱེད་པའི་ཐབས། པདྨ་དྲྭ་བའི་རྒྱུད་ལས། ཟླ་བའི་དཀྱིལ་འཁོར་རྫོགས་པ་ལ། །དེ་ཡི་ནང་དུ་གནས་བསམ་པས། །དང་པོར་སྨིག་རྒྱུའི་རྣམ་པ་སྟེ། །དུ་བའི་རྣམ་པ་གཉིས་པ་ཅན། །གསུམ་པ་མཁའ་སྣང་དང་མཚུངས་པ། །བཞི་པ་སྒྲོན་མ་ལྟ་བུ་སྟེ། །ལྔ་པ་རྟག་ཏུ་སྣང་བ་ནི། །སྤྲིན་མེད་ནམ་མཁའ་ལྟ་བུའོ། །དེ་ལྟར་རིམ་པར་བྱས་པའམ། །སོ་སོ་རེ་རེ་ངེས་མེད་པས། །སྲོག་ནི་སྤྲོ་ཞིང་དབྱུང་བར་བྱ། །དེ་ལྟར་མཚན་མ་ལྔ་ཡིས་ནི། །སེམས་ནི་བརྟན་པར་གྱུར་པ་ཡིས། །འགྲོ་བའི་དོན་ནི་རབ་སྒྲུབ་བྱེད། །རྣལ་འབྱོར་པ་ནི་ཕུལ་བྱུང་ཤེས། །ཞེས་གསུངས་པས། རང་གཙོ་བོའི་ང་རྒྱལ་གྱིས་སྙིང་གའི་ཟླ་བར་པདྨ་ཕྲ་མོ་ལ་གནས་པའི་ཧྲཱིཾ་ཡིག་ཡུངས་འབྲུའི་ཚད་ཙམ་ཐིག་ལེ་ལས་འོད་ཟེར་འཕྲོ་བར་བྱེད་པ་བསམས་ནས། ཐིག་ལེ་ཙམ་གྱི་ང་རྒྱལ་གྱིས་ཐིག་ལེའི་རྣལ་འབྱོར་བསྒོམ། ཡང་ན་དཀྱིལ་འཁོར་གྱི་གཙོ་བོའི་ང་རྒྱལ་གྱིས། རང་ཉིད་ཀྱི་སྣའི་རྩེ་མོར་རང་གི་ལྷའི་མཚན་མ་ཕྲ་མོ། དེའི་ནང་དུ་དཀྱིལ་འཁོར་གྱི་འཁོར་ལོ་མཐའ་དག་སྙིང་རྗེ་དང་ཤེས་རབ་མ་བྲལ་བར་བསྒོམ་པར་བྱེད་པ་ཕྲ་མོའི་རྣལ་འབྱོར་བསྒོམ་པ་སྟེ་ཕྲ་ཐིག་གི་རྣལ་འབྱོར་ལ་ཅུང་ཟད་མཉམ་པར་འཇོག་པར་ཞུ། ཕྲ་ཐིག་དེ་དག་བརྟན་པར་གྱུར་ནས། ཁམས་གསུམ་ཁྱབ་པའི་བར་དུ་སྤྲོ་བ་དང་བསྡུ་བར་བྱ་ཞིང་། སྐྱེ་བར་གྱུར་ན་འོད་གསལ་དུ་བསྡུ་ཞིང་། ཡང་འོད་གསལ་གྱི་ངང་ལས་ཆུ་ལས་ཉ་འཕར་གྱི་ཚུལ་དུ་སྐད་ཅིག་གིས་ཟུང་འཇུག་ལོངས་སྤྱོད་རྫོགས་པའི་སྐུ་རྟེན་དང་བརྟེན་པར་བཅས་པའི་དཀྱིལ་འཁོར། དུར་ཁྲོད་སྲུང་འཁོར་དང་བཅས་པ་མེ་ལོང་གི་གཟུགས་བརྙན་ལྟར་གསལ་བར་བསྒོམ་པ། ཟུང་འཇུག་སྒྱུ་མ་ལྟ་བུ་བསྒོམས་པས་བརྟན་པར་བྱའོ། །དེ་ལྟ་བུའི་རིམ་པ་ལ་བསླབས་པས། དབང་བཞི་པ་ཟབ་མོའི་དོན་ཐོབ་པར་འགྱུར་རོ། །དེས་དོན་དམ་བྱང་ཆུབ་སེམས་ཀྱི་དཀྱིལ་འཁོར་མཐོང་། དབང་བཞི་པ་ཚིག་གི་སྒོ་ནས་ཐོབ། ལུས་ངག་ཡིད་གསུམ་གྱི་དྲི་མ་དག །ལམ་ཕྱག་རྒྱ་ཆེན་པོ་བསམ་གྱིས་མི་ཁྱབ་པ་བསྒོམ་པ་དང་། དམ་ཚིག་བཞི་བསྲུང་བ་ལ་དབང་། འབྲས་བུ་སྐུ་གསུམ་དབྱེར་མེད་བདེ་བ་ཆེན་པོའི་སྐུའི་ས་བོན་བཞག །ཡེ་ཤེས་རྡོ་རྗེ་མངོན་དུ་འགྱུར་བའི་སྐལ་བ་དང་ལྡན་པར་བྱས་སོ། །ཞེས་དག་པ་སྦྱིན་ནོ། །དེ་རྣམས་ཀྱིས་དབང་རྫོགས་པར་གྲུབ་སྟེ་གནས་སྐབས་སུ་ཁས་བླངས་པའི་དམ་ཚིག་དང་སྡོམ་པ་ལ་སྲུང་སྡོམ་བགྱིད་སྙམ་པས་འདྀའི་རྗེས་ཟློས་ལན་གསུམ་མཛོད། གཙོ་བོས་སོགས་དང་། བཀའ་དྲིན་གཏང་རག་གི་སླད་དུ་དཀྱིལ་འཁོར་ལ་བསྐོར་བ་ལན་གསུམ་བྱས་པར་མོས་ལ། བླ་མའི་ཞབས་ལ་ཕྱག་འཚལ་ནས་མཎྜལ་འབུལ་མཛོད། དེ་ནས་བྲན་དུ་ཁས་བླངས་པ་འདིའི་རྗེས་ཟློས་མཛོད། དེང་ནས་སོགས་བརྗོད་དུ་གཞུག །གྲུབ་ན་ཞི་བའི་སྦྱིན་སྲེག་དང་། དཀྱིལ་འཁོར་མཆོད་པ་དང་། ཚོགས་འཁོར་གྱིས་ཡང་དག་པར་མཉེས་པར་བྱས་ཏེ། སློབ་མ་རྣམས་རང་གནས་སུ་གཏང་ངོ་། །གསུམ་པ་རྗེས་ནི། མཆོད་པ་ཁ་གསོས་ལ། བྱིན་གྱིས་བརླབས་ནས། གོང་ལྟར་མཆོད་བསྟོད་བྱ། འདོད་དོན་གསོལ་བ་གདབ། ཡིག་བརྒྱ་ལན་གསུམ་གྱིས་ལྷག་ཆད་ཁ་བསྐང་། གང་ཡང་བདག་བློ་གཏི་མུག་པས། སོགས་ཀྱིས་ནོངས་པ་བཟོད་པར་གསོལ ། ཕྱོགས་བཅུ་ན་བཞུགས་པའི་སོགས་ཀྱིས་བརྟན་བཞུགས་བྱ། ཨོཾ་ཁྱེད་ཀྱིས་སོགས་དང་། ཨོཾ་ཨཱཿཧཱུྃ། བཛྲ་མུཿ གཏོར་མགྲོན་གྱི་ཡེ་ཤེས་པ་དང་། བུམ་ནང་གི་ཡེ་ཤེས་པ་རྣམས་རང་བཞིན་གྱི་གནས་སུ་གཤེགས་དམ་ཚིག་པ་རང་ལ་ཐིམ། ཛཿཧཱུྃ་བཾ་ཧོཿ གནས་གསུམ་བསྲུང་། བསྔོ་བ་དང་སྨོན་ལམ་རྒྱ་ཆེར་གདབ། མདོ་རྒྱུད་ནས་འབྱུང་བའི་བཀྲ་ཤིས་ཀྱིས་མཐའ་བརྒྱན་པར་བྱའོ། །སྨྲས་པ། སྲིད་པའི་ཡམས་ནད་སེལ་དང་ཞི་བསིལ་མཆོག །དངོས་སུ་སྩོལ་བ་ཐུགས་རྗེ་པདྨ་ཡི། །དབང་ཆོག་ཐུགས་རྗེའི་འོད་ཟེར་འབྱུང་བ་འདི། །ཀུན་མཁྱེན་བུ་སྟོན་ཡབ་སྲས་གསུང་བཞིན་བཀོད། །འོན་ཀྱང་བདག་བློ་འཁྲུལ་བར་གོམས་པ་ཡིས། །ནོངས་རྣམས་བླ་མ་ལྷ་ཡི་ཚོགས་ལ་བཤགས། །དགེ་བས་བསྟན་འཛིན་ཞབས་བརྟན་བཤད་སྒྲུབ་དར། །བདག་སོགས་འགྲོ་ཀུན་སངས་རྒྱས་ཐོབ་པར་ཤོག །ཅེས་སྤྱན་རས་གཟིགས་པདྨ་དྲྭ་བའི་དབང་ཆོག་ཐུགས་རྗེའི་འོད་ཟེར་འབྱུང་བ་ཞེས་བྱ་བ་འདི་ནི་ཀུན་མཁྱེན་བུ་སྟོན་ཡབ་སྲས་ཀྱི་གསུང་ཇི་ལྟ་བར་བློ་གཏེར་དབང་པོས་བྲིས་པའི་དགེ་བས་འགྲོ་ཀུན་སངས་རྒྱས་ཐོབ་པར་གྱུར་ཅིག